Jhb-storm: Betogers wil rampverligting ontwrigHerman Mashaba, die burgemeester van Johannesburg, het Sondag gebiede besoek wat deur die erge storm geraak is wat Saterdag in dele van die stad gewoed het. Foto: Herman Mashaba/Twitter Die Stad Johannesburg het Donderdag gesê hy is besorg oor onlangse berigte dat ŉ paar ontevrede inwoners van Protea Glen in Soweto rampverligtingspogings wil ontwrig. Die pogings het ten doel het om mense te help nadat ŉ storm die gebied verlede naweek getref het. Dit kom ná berigte dat afgevaardigdes van die departement van maatskaplike ontwikkeling wat rampverligtingsitems, insluitend kospakkies, aan die gesinne wat deur die storm geraak is wou oorhandig, toegang tot Protea Glen geweier is. Daar is ook berig dat assessors van die National Home Builders Registration Council (NHBRC) gedreig is terwyl hulle probeer het om die geaffekteerde huise te assesseer. Die afgelope naweek se storm het bome ontwortel, paaie versper en talle voertuie en huise beskadig. Sommige huise se dakke het afgewaai. Die ergste skade is in Protea Glen aangerig. In Lenasia, suid van Johannesburg, is twee mense dood toe ŉ boom op die voertuig waarin hulle was geval het. Herman Mashaba, burgemeester van Johannesburg, het in ŉ verklaring gesê die stad is nog besig met deeglike assesserings om te bepaal presies hoeveel huishoudings deur die storm geraak is. Mashaba het gesê die stad werk ten nouste saam met nie-regeringsorganisasies en ander rolspelers, insluitend private ondernemings, wat nie gehuiwer het nie om op kort kennisgewing in te spring en liefdadigheidshulp aan daklose inwoners te verskaf. Hy het gesê daar word op kort-, medium- en langtermyn ingrypings gefokus, insluitend die voorsiening van humanitêre verligting, die verskaffing van skuilings, kos, water, sanitasie en behuising, asook gesondheidsdienste. “Die Stad se hoofprioriteit is om seker te maak mense wat deur die storm geraak is ontvang die hulp en ondersteuning wat hulle nodig het. Weerstand deur ŉ paar ontevrede mense is onaanvaarbaar. Die departement is gewillig en gereed om hulp te verleen, maar weens die onlangse betogings is die grootste uitdaging nou om die korrekte leierskap te identifiseer om die onmiddellike besware van die betogers te verstaan.” Mashaba sal na verwagting môre ŉ voorlopige verslag van die stad se groeprisiko-adviesdienste ontvang met ŉ volle risiko-assessering van die skade wat deur die storm aangerig is.